Tor Aspengren
Store norske leksikon,Historie,Norsk og nordisk historie,Norges historie,Biografier i nyere norsk historie
Tor Aspengren var en norsk fagforeningsmann. Han var leder av Landsorganisasjonen i Norge (LO) fra 1969 til 1977.
Aspengren var spesialarbeider ved Christiania Spigerverk i 1931–1948, og han var formann i Norsk Jern- og Metallarbeiderforbund i 1958–1966. Våren 1965 ble han valgt til nestformann i LO, og han var formann i LO i 1969–1977. Aspengren var sentralstyremedlem i Arbeiderpartiet i 1949–1951 og 1959–1979. Han var styreformann i Norsk Arbeiderpresse AS fra 1965 til 1981. Videre hadde han ulike tillitsverv hos Fagorganisasjonenes Pensjonskasse, Norsk Jernverk og Norsk Produktivitetsinstitutt.Aspengren var leder av Felleskomiteen LO-DNA til utredning av demokrati i arbeidslivet, kalt Aspengrenkomiteen, som avgav foreløpig innstilling i 1963. Denne komiteens arbeid ledet frem til at ansatte ble representert i aksjeselskapenes styrende organer ved endringer i aksjeloven i 1972, og til grunnlovfesting av prinsippet om arbeidstakernes medbestemmelsesrett i 1980 (Grunnloven § 110 annet ledd). På mange måter kan Aspengren karakteriseres som bedriftsdemokratiets far. Les mer i Store norske leksikon Tor Aspengren i Norsk biografisk leksikon Arbeidslivspolitikk